KOMISSION PÄÄTÖS,
tehty 16 päivänä syyskuuta 2004,
komission päätöksen 2001/376/EY muuttamisesta Portugalista peräisin olevan nisäkäsperäisen lihaluujauhon ja vastaavien tuotteiden toimittamisen osalta
(tiedoksiannettu numerolla K(2004) 3463)
(ETA:n kannalta merkityksellinen teksti)
(2004/653/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan
sekä katsoo seuraavaa:
(1)
Portugalissa esiintyvän naudan spongiformisen enkefalopatian takia tarpeellisista toimenpiteistä ja päivämäärään perustuvan vientijärjestelmän täytäntöönpanosta 18 päivänä huhtikuuta 2001 tehtyyn komission päätökseen 2001/376/EY (3), sisältyy joitakin säännöksiä, jotka on hyväksytty naudan spongiformisen enkefalopatian (BSE) torjumiseksi Portugalissa esiintyneiden BSE-tautitapausten vuoksi.
(2)
Portugalissa esiintyneiden BSE-tapausten vuoksi kyseisessä päätöksessä vahvistetaan erityissäännöt, joihin sisältyy nisäkäsperäisen lihajauhon, luujauhon ja lihaluujauhon sekä kyseisiä tuotteita sisältävän rehun ja lannoitteiden (”lihaluujauhon ja vastaavien tuotteiden”) toimittamiskielto kyseisestä jäsenvaltiosta toisiin jäsenvaltioihin tai kolmansiin maihin
(3)
Päätöksessä 2001/376/EY kuitenkin säädetään, että Portugali voi tietyin edellytyksin sallia lihaluujauhon ja vastaavien tuotteiden toimittamisen toisiin jäsenvaltioihin, jotka ovat antaneet tähän luvan.
(4)
Muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetussa Euroopan parlamentin ja neuvoston asetuksessa (EY) N:o 1774/2002 (4) vahvistetaan eläimistä saatavien sivutuotteiden luokittelua, keräystä, kuljetusta, hävitystä, käsittelyä, käyttöä ja välivarastointia koskevat edellytykset. Kyseisen asetuksen mukaan lihaluujauho ja vastaavat tuotteet, jotka sisältävät sellaisista eläimistä peräisin olevaa ainesta, joilla epäillään tai joilla on todettu olevan BSE-tartunta taikka jotka on lopetettu BSE-hävittämistoimenpiteiden yhteydessä, on hävitettävä jätteenä polttamalla tai rinnakkaispolttamalla hyväksytyssä poltto- tai rinnakkaispolttolaitoksessa.
(5)
Portugalilla ei ole riittävää kapasiteettia, jotta se kykenisi polttamaan tai rinnakkaispolttamaan sellaisista eläimistä peräisin olevan lihaluujauhon ja vastaavat tuotteet, joilla epäillään tai joilla on todettu olevan BSE-tartunta taikka jotka on lopetettu BSE-hävittämistoimenpiteiden yhteydessä. Kyseisen aineksen varastojen kertyminen voisi aiheuttaa riskin kansanterveydelle ja eläinten terveydelle.
(6)
On tarpeen muuttaa päätöksessä 2001/376/EY säädettyjä Portugalista peräisin olevan lihaluujauhon ja vastaavien tuotteiden toimittamisen edellytyksiä. Kyseistä päätöstä olisi sen vuoksi muutettava vastaavasti.
(7)
Tässä päätöksessä säädetyt toimenpiteet ovat elintarvikeketjua ja eläinten hyvinvointia käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätöksen 2001/376/EY liite II tämän päätöksen liitteen mukaisesti.
2 artikla
Tämä päätös on osoitettu kaikille jäsenvaltioille.
Tehty Brysselissä 16 päivänä syyskuuta 2004.